
Midfrysk 


It Midfrysk wie it Westerlauwersk Frysk sa't dat yn 'e snuorje 
tusken om-ende-by 1550 oant 1820 sprutsen waard. Oars as dat 
it gefal wie mei de foargeande Aldfryske perioade, waard der yn 
it Midfryske tiidrek net in protte yn it Frysk skreaun. De 
wichtichste utsundering op dy regel is it oeuvre fan 'e grutte 
skriuwer en dichter Gysbert Japiks. 

Midfrysk 

algemien 

taalgebiet Westerlauwersk Fryslan 
skrift Latynsk alfabet 
taalbesibskip 
• Yndo-Jeropeesk 
• Germaansk 
• Westgermaansk 

taalfamylje • Noardwestgermaansk 
• Frysk 

• Westerlauwersk Frysk 

• Midfrysk 
skaaimerken 


tiidrek 1550 -1820 

untstien ut A ldfrysk 
untjun ta Ni jfrys k 


Skiednis 


Taalkundich soe miskien al it Frysk fan nei 1450 eins ta it Midfrysk rekkene wurde moatte, mei't it 
saneamde "lette Aldfrysk" ut 'e leste iuw fan it Aldfryske tiidrek neffens undersikers as Reitze Jonkman en 
Arjen Versloot eins mear oerienkomsten fertoant mei it Midfrysk as mei it iere Aldfrysk. Tradisjoneel wurdt 
lykwols it jier 1550 oanholden foar de grins tusken Aid- en Midfrysk, al gie it derby yn alle gefallen om in 
tige stadige oergong, sadat eltse skiedsline eins arbitrer is. 

Neffens de tradisjonele opfettings foel it begjin fan 'e Midfryske perioade ruchwei gear mei de ein fan 'e 
Midsiuwen (1500) en it utbrekken fan 'e Tachtichjierrige Oarloch (1568). Troch de oerhearsking fan Fryslan 
troch de Saksers (en letter troch de Habsburgers) wie oan 'e ein fan 'e fjirtjinde iuw it Frysk as skriuwtaal yn 
unbruk rekke, wat foar in grut part debet wie oan it feit dat it yn Fryslan as bestjoerstaal ferfongen waard 
troch it Hollansk. Hoewol't der mei de festiging fan 'e Republyk fan de Feriene Nederlannen, yn 1585, in 
nije snuorje fan frijheid oanbriek, krige it Frysk syn aide posysje fan foar 1498 doe net werom. 

Dat hie alles te krijen mei de opkomst fan Hollan as it oerhearskjende part fan 'e Republyk, en mei de 
dermei mank geande posysje fan it Hollansk as de dominante taal yn bestjoerlike, juridyske en religieuze 
oangelegenheden. Benammen it ferskinen fan 'e Steatefertaling (fan 'e Bibel), yn 1637, wie in mylpeal foar 
de ynfloed en de fersprieding fan 'e opkommende Nederlanske standerttaal (dy't fierhinne op it Hollansk 
basearre wie) en hie desastreuze gefolgen foar de politike en maatskiplike status en it taaleigen fan it Frysk 
en de oare minderheidstalen en dialekten yn 'e Republyk. 

Sadwaande waard der yn it Midfryske tiidrek hast neat yn it Frysk skreaun, utsein sprekwurdesamlings en it 
wurk fan gelegenheidsdichters. De grutte utsundering op dy regel wie Gysbert Japiks (1603-1666), in 
skoalmaster en foarsjonger ut Boalsert, en ien fan 'e grutste skriuwers en dichters dy't it Frysk ea fuortbrocht 
hat. Mei syn dichtwurk, oersettings, brieven en benammen de postum yn 1668 ferskynde Friesche Rymlerye 
lei hy de grunslach foar de moderne Fryske literatuer en stavering. Oare, minder bekende Midfryske 






skriuwers wiene Feike Hiddes van der Ploeg, Eelke Meinerts, Jan Althuysen en Simen Althuysen. Doe't him 
om 1820 hinne in nije generaasje Fryske skriuwers oppenearre, mei as foarnaamste fertsjintwurdigers de 
bruorren Joast en Eeltsje Hiddes Halbertsma, waard dat sjoen as it begjin fan it Nijfryske tiidrek, temear 
om't dat gearfoel mei it untstean fan 'e nijere brekking, in taalkundige fernijing, yn 'e measte Fryske 
dialekten. 

Periodisearring 


Der is frijwat diskusje oer de term en it begryp "Midfrysk". Dat haldt ferban mei it feit dat by in protte oare 
talen de middelste en moderne taalperioaden folle earder begjinne. Sa einiget yn it Nederlansk de 
Aldnederlanske perioade al yn 1100, wernei't it Midnederlanske tiidrek fan 1100 oant 1500 rint en it 
Nijnederlansk fan 1500 oant no. De measte oare Westjeropeeske talen litte in soartgelikens byld sjen. De 
reden foar de lettere periodisearring yn it Frysk is dat dy taal frij behaldend wie, mei as gefolch dat 
taalkundige fernijings dy't yn besibbe talen al yn 'e Midsiuwen plakfun hiene, yn it Frysk pas nei 1500 
trochfierd waarden. No is it Aldfrysk allinne yn skreaune foarm oerlevere, en it is net wis oft de skriuwtaal 
wol (hielendal) oerienkaam mei de sprektaal. Taalkundige Pieter Duijff wiisde der yn in utjefte ut 2002 op 
dat it oerlevere Aldfrysk frijwol allegear yn 'e foarm fan wetsteksten is, dy't gauris tige behaldend yn har 
taalgebruk binne. Mei oare wurden: it soe skoan kinne dat de sprektaal him doe al folle fierder untwikkele 
hie. 

Yn elts gefal kin steld wurde dat it Frysk ut 'e tiid fan Gysbert Japiks op guon meden folle minder 
konservatyf wie as it Nijnederlansk ut deselde tiid. Sa hie it Frysk doe syn namfallestelsel al ferlern, wylst 
dat yn it Nederlansk noch bestie (al begun it doe der ek of te broazeljen). Guon taalkundigen pleitsje derfoar 
om 'e beneaming "Midfrysk" te ferfangen troch "Ier Nijfrysk"; derut soe dan blike moatte dat it Frysk de 
middelste taalfaze, alteast yn 'e skriuwtaal, fierhinne oerslein hat. It liket der trouwens net op dat de 
foarstanners fan dit omnamjen mei gauwens har sin krije sille, om't de measte saakkundigen soks as it 
ferhingjen fan labeltsjes beskogje (dat oan 'e underlizzende kwestje neat feroaret) en om't de term 
"Midfrysk" no ienris ynboargere rekke is. 

Wurdboek 


Jelle Hendriks Brouwer wie al yn 'e midden fan 'e tweintichs te iuw dwaande mei de tariedings foar in 
Midfrysk wurdboek. Earst tusken 2003 en 2005 is lykwols troch de Fryske Akademy in taaldatabank opset 
der't alle Midfryske teksten yn ferwurke binne. As twadde stap fan dit projekt sil ut dy ynformaasje no it 
Midfrysk wurdboek ekstrahearre wurde. 

■ Midfryske literatuer 

Boarnen, noaten en/as referinsjes: 

■ Boelens, K., et al., Twataligens: Ynliedingyn Underskate Aspekten fan de Twataligens, Ljouwert, 1981 
(Fryske Akademy), ISBN 9 06 27 30 086. 

- Duijff, Pieter, Fries en Stadsfries, De Haach, 2002 (Sdu Uitgevers), ISBN 9 01 20 90 156. 

■ Jonkman, Reitze J. en Versloot, Arjen P., Fryslan Land van Talen: Een Geschiedenis, Ljouwert, 2018 (op 'e 
nij besjoene werutjefte), oarspr. printinge 2013 (Afuk), ISBN 978-9 06 27 39 264, s. 53-58. 

■ Jonkman, Reitze J. en Versloot, Arjen P., Tusken Talen, Ljouwert, 2008 (Afuk). 

Foar oare boarnen en fierdere literatuer, sjoch under: Notes, op dizze side (https://en.wikipedia. 
org/wiki/Middle_Frisian_language). 






Untfongen fan "https://fy.wikipedia.org/w/index.php?title=Midfrysk&oldid=958677" 


Dizze side is it l§st bewurke op 25 apr 2019 om 14.24. 

De tekst is beskikber under de lisinsje Creative Commons Nammefermelding-Lykjfiele; der kinne oanfoljende 
betingsten fan tapassing weze. Sjoch de Gebruksbetingsten foar mear ynformaasje. 



